CELEX: 52014DP0046
Language: bg
Date: 2014-11-13 00:00:00
Title: Решение на Европейския парламент от 13 ноември 2014 г. относно искането за снемане на имунитета на Ана Гомеш (2014/2045(IMM))

5.8.2016   
            
            
               BG
            
            
               Официален вестник на Европейския съюз
            
            
               C 285/19
            
         P8_TA(2014)0046
   Искане за снемането на парламентарния имунитет на Ана Гомеш
   Решение на Европейския парламент от 13 ноември 2014 г. относно искането за снемане на имунитета на Ана Гомеш (2014/2045(IMM))
   (2016/C 285/05)
   
      Европейският парламент,
   
               —
            
            
               като взе предвид искането за снемане на имунитета на Ана Гомеш, предадено на 18 юни 2014 г. от заместник главния прокурор на Португалската република във връзка с наказателно производство, образувано във второто отделение на Отдела за разследване и наказателни производства в Лисабон (Реф. NUIPC 8773/13.4TDLSB) и обявено в пленарно заседание на 3 юли 2014 г.,
            
         
               —
            
            
               като изслуша Ана Гомеш съгласно член 9, параграф 5 от своя правилник,
            
         
               —
            
            
               като взе предвид член 8 от Протокол № 7 за привилегиите и имунитетите на Европейския съюз и член 6, параграф 2 от Акта от 20 септември 1976 г. за избирането на членове на Европейския парламент чрез всеобщо пряко избирателно право,
            
         
               —
            
            
               като взе предвид решенията на Съда на Европейския съюз от 12 май 1964 г., 10 юли 1986 г., 15 и 21 октомври 2008 г., 19 март 2010 г., 6 септември 2011 г. и 17 януари 2013 г. (1),
            
         
               —
            
            
               като взе предвид член 5, параграф 2, член 6, параграф 1 и член 9 от своя правилник,
            
         
               —
            
            
               като взе предвид доклада на комисията по правни въпроси (A8-0025/2014),
            
         
               А.
            
            
               като има предвид, че заместник главният прокурор на Португалската република е изпратил искането за снемане на парламентарния имунитет на Ана Гомеш, отправено от прокурор от Отдела за разследване и наказателни производства в Лисабон във връзка с твърдение за клеветнически изказвания, направени от г-жа Гомеш по време на телевизионен дебат; като има предвид, че искането е било отправено, за да се образува наказателно производство срещу г-жа Гомеш и за бъде разпитана последната в рамките на това производство;
            
         
               Б.
            
            
               като има предвид, че съгласно член 8 от Протокола за привилегиите и имунитетите на Европейския съюз членовете на Европейския парламент не могат да бъдат подлагани под каквато и да било форма на претърсване, задържане или съдебно производство във връзка с изразените от тях мнения или подадените от тях гласове при изпълнението на задълженията им;
            
         
               В.
            
            
               като има предвид, че член 6 от Правилника за дейността предвижда, че при упражняването на правомощията си, свързани с привилегиите и имунитетите, Парламентът работи за запазване на неприкосновеността си на демократична законодателна асамблея и осигуряване на независимостта на своите членове при изпълнението на техните функции.
            
         
               Г.
            
            
               като има предвид, че Съдът на ЕС признава, че изявление, направено от член на ЕП извън пределите на Европейския парламент може, да представлява мнение, изразено при изпълнението на задълженията на члена на ЕП по смисъла на член 8 от Протокола, като се има предвид, че не мястото, където е правено изявлението, е определящо, а естеството и съдържанието на това изявление;
            
         
               Д.
            
            
               като има предвид, че в модерните демокрации политическият дебат се провежда не само в Парламента, но и чрез средствата за комуникация, вариращи от изявления за пресата до интернет;
            
         
               Е.
            
            
               като има предвид, че по време на телевизионно излъчване Ана Гомеш е направила изказване в качеството си на член на Европейския парламент с цел обсъждане на въпроси, по отношение на които тя е проявявала интерес на европейско равнище, както се вижда inter alia от въпросите с искане за писмен отговор до Комисията, внесени от нея за разглеждане в пленарно заседание;
            
         
               Ж.
            
            
               като има предвид, че като е насочила вниманието към решение на португалското правителство относно приватизацията на военноморските корабостроителници „Viana do Castelo“ — решение, което също така доведе до разследване от страна на Европейската комисия относно нарушение на правилата на ЕС за държавна помощ — тя е изпълнявала мандата си на член на Европейския парламент;
            
         
            
               1.
            
            
               Решава да не снема имунитета на Ана Гомеш;
            
         
            
               2.
            
            
               Възлага на своя председател незабавно да предаде настоящото решение и доклада на компетентната комисия на компетентния орган на Португалската република и на Ана Гомеш.
            
         
      (1)  Решение на Съда от 12 май 1964 г., Wagner/Fohrmann и Krier, 101/63, ECLI:EU:C:1964:28; решение на Съда от 10 юли 1986 г., Wybot/Faure и други, 149/85, ECLI:EU:C:1986:310; решение на Общия съд от 15 октомври 2008 г., Mote/Парламент, T-345/05, ECLI:EU:T:2008:440; решение на Съда от 21 октомври 2008 г., Marra/De Gregorio и Clemente, C 200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C 163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23.